Tiivistelmä Euroopan tietosuojavaltuutetun lausunnosta, joka koskee ehdotusta hallinnollisesta yhteistyöstä verotuksen alalla annetun neuvoston direktiivin 2011/16/EU muuttamiseksi

Koko lausunto on luettavissa englanniksi, ranskaksi ja saksaksi Euroopan tietosuojavaltuutetun verkkosivuilla www.edps.europa.eu

(2021/C 96/09)

Euroopan tietosuojavaltuutettu esittää tässä asetuksen (EU) 2018/1725 42 artiklan 1 kohdan nojalla annetussa lausunnossa suosituksia, joilla pyritään minimoimaan hallinnollisesta yhteistyöstä verotuksen alalla annetun neuvoston direktiivin 2011/16/EU muuttamista koskevan komission lainsäädäntöehdotuksen vaikutukset yksityisyyden suojaa ja henkilötietojen suojaa koskevan perusoikeuden osalta. Näiden suositusten tarkoituksena on varmistaa yhdenmukaisuus sovellettavan tietosuojalainsäädännön kanssa ja estää verovilpin torjuntaa koskevien hallinnollisten toimien tehokkuuden ja vaikuttavuuden vaarantuminen.

Vaikka Euroopan tietosuojavaltuutettu tiedostaa, että verosäännösten noudattaminen on tärkeä yleisen edun mukainen tavoite, hän korostaa, että kyseisen tavoitteen ja yksityisyyttä ja henkilötietojen suojaa koskevan oikeuden välillä on saatava aikaan asianmukainen tasapaino. Tämän vuoksi hän kehottaa kiinnittämään erityistä huomiota sisäänrakennetun ja oletusarvoisen tietosuojan, tietojen minimoinnin ja tietojen täsmällisyyden periaatteisiin kansallisten veroviranomaisten välisessä automaattisessa tietojenvaihdossa.

Euroopan tietosuojavaltuutettu korostaa, että komission on verotuksen alan hallinnollista yhteistyötä koskevan turvallisen keskitetyn rajapinnan hallinnoinnin osalta varmistettava, että asetuksen (EU) 2018/1725 mukaisia käsittelyn turvallisuutta koskevia säännöksiä ja erityisesti tietotekniikan hallintaa ja hallinnointia EU:n toimielimissä koskevia Euroopan tietosuojavaltuutetun ohjeita ”Guidelines on the protection of personal data in IT governance and management of EU institutions” noudatetaan. Euroopan tietosuojavaltuutettu katsoo myös, että komission asemaa asetuksen (EU) 2018/1725 mukaisessa turvallisen keskitetyn rajapinnan hallinnoinnissa on edelleen selkeytettävä erityisesti ottaen huomioon mahdolliset tulevat järjestelyt jäsenvaltioiden kanssa ja järjestelmässä annettavan teknisen ja logistisen tuen tosiasialliset olosuhteet.

Euroopan tietosuojavaltuutettu korostaa myös odottavansa asetuksen (EU) 2018/1725 42 artiklan 1 kohdan mukaisesti, että häntä kuullaan täytäntöönpanosäädöksistä, joissa määritetään hallinnollisia järjestelyjä teknisen ja logistisen tuen antamiseksi turvalliselle keskitetylle rajapinnalle, jossa jäsenvaltiot ilmoittavat tietoja direktiivin 2011/16/EU mukaisia vakiomuotoisia lomakkeita käyttäen, ennen kuin komissio antaa säädökset.

Lopuksi hän muistuttaa, että asetuksen (EU) 2018/1725 mukaisena toimivaltaisena valvontaviranomaisena Euroopan tietosuojavaltuutettu voi käsitellä mahdollisia päivityksiä turvalliseen keskitettyyn rajapintaan sekä laajemmin vaikutuksia, jotka johtuvat komission asemasta käsittelytoimissa verotuksen alan hallinnollisen yhteistyön yhteydessä.

1. JOHDANTO JA TAUSTA

1. Euroopan komissio kuuli 2. syyskuuta Euroopan tietosuojavaltuutettua ehdotuksesta neuvoston direktiiviksi hallinnollisesta yhteistyöstä verotuksen alalla annetun direktiivin 2011/16/EU muuttamisesta, jäljempänä ’ehdotus’. Ehdotus annettiin 15. heinäkuuta 2020. Kuuleminen pidettiin asetuksen (EU) 2018/1725 42 artiklan mukaisesti.

2. Euroopan tietosuojavaltuutetulle oli toimitettu aiemmin, 29. huhtikuuta 2020 ja 5. toukokuuta 2020, luonnosversiot ehdotuksesta. Euroopan tietosuojavaltuutettu suhtautuu myönteisesti mahdollisuuteen tulla komission kuulluksi päätöksenteon varhaisessa vaiheessa ja kannustaa käyttämään kyseistä mahdollisuutta, jotta ehdotusten vaikutukset yksityisyyttä ja henkilötietojen suojaa koskeviin perusoikeuksiin voitaisiin minimoida ( 1 )

3. Euroopan tietosuojavaltuutettu panee merkille, että ehdotuksella pyritään parantamaan tietojenvaihdon ja hallinnollisen yhteistyön nykyisiä puitteita verovilpin torjumiseksi, ja siinä otetaan huomioon välitön verotus ja ”myyjien” käyttämien digitaalisten alustojen kasvava merkitys. Voimassa olevien sääntöjen lujittamisen lisäksi ehdotuksessa korostetaan, että ”EU:ssa on laajennettava hallinnollista yhteistyötä uusille aloille, jotta voidaan vastata talouden digitalisoitumisen asettamiin haasteisiin sekä auttaa verohallintoja keräämään veroja paremmin ja tehokkaammin ja pysymään kehityksen vauhdissa” ( 2 )

4. Euroopan tietosuojavaltuutettu antaa tunnustusta ehdotuksen tavoitteille ja erityisesti sille, että on puututtava digitaalisten alustojen operaattoreja käyttämällä tarjottavien palvelujen rajatylittävään ulottuvuuteen. Kuten ehdotuksen johdanto-osan 6 kappaleessa muistutetaan, ”[v]erosääntöjen noudattaminen on puutteellista ja ilmoittamatta jätettyjen tulojen arvo on huomattava. Jäsenvaltioiden verohallinnoilla ei ole riittävästi tietoa, jotta ne voisivat arvioida ja valvoa asianmukaisesti omassa maassaan digitaalisten alustojen välityksellä harjoitetusta kaupallisesta toiminnasta ansaittuja bruttotuloja. Erityisen ongelmallista tämä on silloin, kun tulot tai veron perusteena olevat summat kulkevat toisille lainkäyttöalueille sijoittautuneiden alustojen kautta.” ( 3 )

5. Tässä lausunnossa keskitytään ehdotuksen asiaankuuluviin näkökohtiin, jotka koskevat ihmisten henkilötietojen suojaa, ja pyritään antamaan käytännön neuvoja siitä, miten voidaan minimoida ehdotuksessa edellytetyn verotustarkoituksissa tehdyn henkilötietojen käsittelyn vaikutus ja säilyttää suunniteltujen toimenpiteiden tehokkuus.

3. PÄÄTELMÄT

20. Edellä esitetyn perusteella Euroopan tietosuojavaltuutettu suosittelee seuraavaa: — Noudatetaan toimintamallia, jossa kunnioitetaan tietosuojaoikeuksia, erityisesti sisäänrakennetun ja oletusarvoisen tietosuojan, tietojen minimoinnin ja tietojen täsmällisyyden periaatteita tietojen vaihtoa varten luotavissa ja käytettävissä järjestelmissä. — Muutetaan ehdotuksen liitteessä V olevan III jakson B osan 2 kohdan c alakohta siten, että ilmoitettavien ”tunnistetietojen” määritelmää parannetaan ja ne rajoitetaan vain tilinhaltijaa koskeviin tunnistetietoihin. — Varmistetaan, että turvallinen keskitetty rajapinta on asetuksen (EU) 2018/1725 mukaisten käsittelyn turvallisuutta koskevien säännösten mukainen erityisesti noudattamalla tietotekniikan hallintaa ja hallinnointia EU:n toimielimissä koskevia Euroopan tietosuojavaltuutetun ohjeita ”Guidelines on the protection of personal data in IT governance and management of EU institutions”. — Harkitaan turvallisen keskitetyn rajapinnan osalta uudelleen ehdotuksen viittausta komission asemaan ”henkilötietojen käsittelijänä” (direktiivin 2011/16/EU uuden 25 artiklan 2 ja 5 kohdassa sellaisina kuin ne on lisätty ehdotuksen 1 artiklan 19 kohdalla ja ehdotuksen johdanto-osan 25 kappaleessa).

Bryssel, 28. lokakuuta 2020. Wojciech WIEWIÓROWSKI

(1) Asetuksen (EU) 2018/1725 johdanto-osan 60 kappale: ”Jotta varmistetaan tietosuojasääntöjen johdonmukaisuus kaikkialla unionissa, komission olisi ehdotuksia tai suosituksia laatiessaan pyrittävä kuulemaan Euroopan tietosuojavaltuutettua. Komission toteuttaman kuulemisen olisi oltava pakollinen sellaisten lainsäätämisjärjestyksessä hyväksyttävien säädösten antamisen jälkeen tai laadittaessa sellaisia Euroopan unionin toiminnasta tehdyn sopimuksen 289, 290 ja 291 artiklassa määriteltyjä delegoituja säädöksiä ja täytäntöönpanosäädöksiä sekä sellaisten Euroopan unionin toiminnasta tehdyn sopimuksen 218 artiklassa tarkoitettuihin kolmansien maiden ja kansainvälisten järjestöjen kanssa tehtyihin sopimuksiin liittyvien suositusten ja ehdotusten hyväksymisen jälkeen, jotka vaikuttavat henkilötietojen suojaa koskevaan oikeuteen. Tällaisissa tapauksissa komissio olisi velvoitettava kuulemaan Euroopan tietosuojavaltuutettua, paitsi jos asetuksessa (EU) 2016/679 säädetään Euroopan tietosuojaneuvoston pakollisesta kuulemisesta, esimerkiksi silloin, kun on kyse tietosuojan riittävyyttä koskevista päätöksistä tai vakiomuotoisia kuvakkeita ja sertifiointimekanismeille asetettavia vaatimuksia koskevista delegoiduista säädöksistä.”

(2) Ks. ehdotuksen perustelut.

(3) Euroopan tietosuojavaltuutettu haluaisi muistuttaa, että digitaalisiin alustoihin liittyvistä verovilppikysymyksistä välillisen verotuksen osalta on jo laadittu Euroopan tietosuojavaltuutetun lausunto 1/2019, joka koskee kahta säädösehdotusta alv-petosten torjunnasta. Se on saatavilla englanniksi osoitteessa https://edps.europa.eu/sites/edp/files/publication/19-03-15_edps_opinion_on_two_legislative_proposals_relating_to_combating_vat_fraud_en.pdf. Siinä Euroopan tietosuojavaltuutettu pani muun muassa merkille, että ”[k]orostamme erityisesti, että näiden ehdotusten yhteydessä käsiteltävät tiedot eivät saisi koskea kuluttajia (maksajia) vaan ainoastaan verkkoyrityksiä (maksunsaajia). Tämä vähentäisi riskiä tietojen käyttämisestä muihin tarkoituksiin, kuten kuluttajien ostotottumusten seurantaan. Arvostamme sitä, että komissio on noudattanut tätä lähestymistapaa, ja suosittelemme painokkaasti, että se säilytetään lainsäätäjien kanssa käytävissä neuvotteluissa, jotka johtavat ehdotusten lopulliseen hyväksymiseen.”